Slováci poznajú Keňu pre jej chudobu a zvieratá

Na Slovensko prišla rozprávať študentom o živote v Afrike učiteľka Sheba, ktorá pôsobila v Keni aj Sudáne. 

BRATISLAVA 25. marca (WEBNOVINY) - Vzdelávať deti o rozvojovom svete prišla kenská učiteľka Elsheba Akinyi, ktorá pôsobila aj v ešte chudobnejšom Sudáne. Sheba chodí po školách a robí prezentácie pre deti spolu s organizáciou Savio. Zameriavajú sa na deti z ulice v Nairobi, ktorým Slováci pomáhajú aj v rámci zbierky Tehlička pre Keňu. "Už som sa stretla s niekoľkými študentmi. Na začiatku sa ich pýtam, čo počuli o Keni. Oni mi odpovedajú, že je to chudobná krajina so zlou politickou situáciou, je tam množstvo zvierat a aj mnoho detí žije na ulici. To sú niektoré z odpovedí, ktoré dostávam. Malé deti sú otvorenejšie, pýtajú sa na zvieratá, starší sa väčšinou hanbia," pousmiala sa Sheba. 

Africkí študenti si len nedávno uvedomili, že spôsob, ako dostať dobrú prácu, je chodiť do školy. "Ich prístup predtým nebol úplne pozitívny. Vzdelanie bolo niečo nanútené od misionárov, mali k nemu zlý postoj," vysvetlila Sheba. "Máme dva druhy škôl. Máme súkromné a verejné školy. Na základe rozhodnutia vlády je základné školstvo zadarmo, stále však treba zaplatiť nejaké peniaze - takzvaný motivačný poplatok, ktorý je asi 30 eur za trimester. Súkromné školy sú spoplatnené, z týchto peňazí hradia učiteľské platy a udržiavajú školu. Kvalita je však vyššia," podotkla učiteľka. Mnoho študentov sa snaží postúpiť na vyšší stupeň. "Preto je stále veľký počet študentov, ktorí majú šancu dostať sa na univerzitu. Niekedy sa univerzita naplní a už nie je možné prijať ďalších študentov. Preto musia čakať. Na univerzity prijímajú študentov na základe známok. Keď dosiahnete určité známky, musia byť lepšie ako B, sú schopní vás prijať. Inak sa dostanete len na súkromné univerzity, aj keď dosahujete len C," vysvetlila. 

Elsheba Akinyi pochádza z hlavného mesta Kene Nairobi. Pracuje ako učiteľka, pôvodne dva roky pôsobila v Keni v súkromnej škole, pretože po verejnej vysokej škole je ťažko sa dostať k práci. Posledné dva roky učí ako dobrovoľníčka v Sudáne v misii, ktorú podporuje aj Slovak Aid prostredníctvom organizácie eRko. V Sudáne je množstvo ľudí bez vzdelania a málo učiteľov. Na Slovensku je v súčasnosti na návšteve priateľov zo Žiliny, ktorých stretla, keď ešte žila v Keni. Vďaka združeniu Savio sa stretáva s deťmi aj dospelými, ktorým prednáša o živote v Afrike, o problémoch čierneho kontinentu, o tom, ako možno pomôcť. 

Občianske združenie Savio už piaty rok organizuje verejnú zbierku Tehlička pre..., tento rok pomáhajú malým Keňanom. "Tehlička pre Keňu je venovaná deťom, ktoré žijú na ulici v hlavnom meste Nairobi, väčšia časť výťažku pôjde do centra Bosco Boys, ktoré sa stará o tieto deti z ulice," povedal pre agentúru SITA riaditeľ kancelárie občianskeho združenia Savio Juraj Janto. V Tehličke je momentálne zapojených dvesto škôl a organizácií, robia vlastné podujatia - besedy s dobrovoľníkmi, tvorivé dielne, prezentácie či malé benefičné koncerty. Do Tehličky môžu prispieť aj individuálni darcovia vkladom na účet alebo prostredníctvom darcovskej SMS v tvare DMS TEHLICKA na číslo 877. Zbierka sa končí na Veľkú noc, zatiaľ Janto stav na účte neprezradil. Minulý rok sa pre Sudán vyzbieralo vyše 70-tisíc eur, predtým okolo milióna pre Angolu, Sibír a Azerbajdžan.
